Region Nordjylland har anden flest tilfælde af influenza netop nu. Omkring 50.000 nordjyder vil få sygdommen i de kommende uger, da epidemien rammer tidligere end normalt.

Mange nordjyske arbejdspladser og skoler får utallige sygemeldinger ind hver eneste dag i denne tid. Senest er alle planlagte operationer på Aalborg Universitetshospital blevet aflyst tirsdag . Det skyldes en influenzaemidemi i Nordjylland, der spreder sig mere og mere for hver dag. - Vi er i fuld gang og har været det nogle uger. Mange vil få influenza denne vinter, når vi har den epidemi, vi har. Tilfældene er i dén grad gået op siden jul og nytår, fortæller Henrik Nielsen, der er professor på Infektionsmedicinsk Afdeling på Aalborg Universitetshospital. Ifølge ham vil omkring 10 procent af nordjyderne lægge sig med influenza denne vinter. Det svarer til omkring 50.000 personer. Lige nu topper Nordjylland en kedelig liste. - Vi har en ’flot’ andenplads, når det kommer til antal tilfælde af influenza. Region Hovedstaden er meget hårdt ramt, og så følger Nordjylland efter. Så det er langt fra jævnt fordelt over Danmark lige nu, siger han. Er influenzaen farligere nu, hvor der også er corona i omløb? - Er man rigtig uheldig, så kan man få begge vira på samme tid. Så får man dét, vi kalder ’dobbeltinfektion’. Og det er noget, vi holder skarpt øje med i forskningsregi for at finde ud af, hvad det betyder for et sygdomsforløb. Epidemi rammer tidligt Hvis du føler, du er blevet syg tidligere end ellers, så har du helt ret. Influenzasæsonen er kommet til Nordjylland nogle uger før, den plejer. - De senere år er det begyndt efter nytår og nogle gange endda endda først lidt senere, og så topper det i februar og marts. Men her er det så allerede begyndt før jul – og bare fordoblet uge for uge, siger professor Henrik Nielsen. Når epidemien er overstået til foråret, vil alle danske regioner have været ramt lige slemt. Forskellen i år er, at influenzasæsonen rammer tidligere i enkelte regioner – blandt andet her i det nordjyske. Pas på med at sige ’influenza’ Selv om rigtig mange nordjyder lige nu er ramt af feber, koldsved og en slatten krop, så er det langt fra alle, der rent faktisk har luftvejsinfektionen influenza, oplyser Henrik Nielsen. - Vi har en lidt forkert anvendelse af ordet influenza, for vi bruger det hver gang, vi har været syge eller hostet: ”Så havde jeg lige influenza i sidste uge”. Men det er en specifik virussygdom med bestemte symptomer som feber, hovedpine og mere end bare forkølelseshoste, siger han. Faktisk har vi langt fra influenza hver vinter – der har snarere tale om en kraftig forkølelse. Man kan nemlig godt have det ret så dårligt, selvom der ’blot’ er tale om en traditionel forkølelse. -  Influenza giver ret tydelige og kraftigere symptomer end en forkølelse. Her bliver du i sengen og kan slet ikke gøre det, du normalt plejer i din dagligdag. Influenza er mere præget af, at det er hele kroppen, der er ramt, og det giver ikke nødvendigvis forkølelseshoste, fortæller professoren fra Infektionsmedicinsk Afdeling på Aalborg Universitetshospital. Han understreger, at hvor en forkølelse kan være ovre på et par dage, varer en ægte influenza ofte op til en uge. En uge, hvor man bør opholde sig i sin seng, råder Henrik Nielsen. - Er du syg, så hold dig for dig selv. Du bør ikke gå på arbejde, i skole eller til fester, før du er rask igen, lyder opfordringen. Få status på corona-situationen i Nordjylland i programmet INDBLIK: